འགྲོ་ལ་རྗེས་ཆགས་དམར་བའི་འོད་གཟི་ལ།།ཐུན་མཚམས་མདངས་སུ་བྱེད་པོས་བཏེགས་སམ་སྙམ།།རྒོད་མ་ཁ་ལ་འགྲན་བཟོད་ཞབས་སེན་གྱིས།།འཇམ་མཉེན་ཆུ་སྐྱེས་འདབ་མ་སྲེག་གོ་ཞེས།།རི་བོང་འཛིན་དེ་ཚ་བའི་གདུང་སེལ་སླད།།མཁའ་ལས་བབས་ནས་སྟན་དུ་འོང་བ་བཞིན།།ཆོས་ཀུན་མཁྱེན་ཡང་སློབ་པ་འཕགས་པའི་ཚུལ།།དྲང་བོའི་སྐུ་ཡང་འཁྱོག་པོའི་འགྱིང་བག་ཅན།།ཞི་ཞིང་དུལ་ཡང་བདུད་སྡེའི་ཚོགས་ལ་ཁྲོ།།ཀུན་ལ་བརྩེ་ཡང་སྐལ་ལྡན་རྗེས་སུ་འཛིན།།མགོན་ཁྱོད་ཐུགས་རྗེའི་ཟེགས་མ་མ་འདྲེས་པའི།།ལུས་ཅན་རྣམས་ལ་འཇུག་ས་རྫུན་གཏམ་སྟེ།།ཙནྡྲ་གོ་མི་མཁས་པའི་མཐར་སོན་ཡང་།།ད་དུང་སྐྱེ་དགུ་ཕལ་ཆེར་རྣམ་པར་རྨོངས།།འགྲོ་ཀུན་འཛུམ་གྱིས་བསུ་བའི་ཞལ་ཁྱིམ་ལ།།གུར་ཀུམ་གསར་བའི་མདངས་ལ་དམར་འོད་ཅན།།འཁོར་བའི་རོ་ལ་འཚོལ་བའིསྤྱན་གྱི་དཀྱུས།།སྲིད་དང་ཞི་བའི་མཐའ་ལས་རྣམ་པར་བརྒལ།།ཡིད་འོང་གདུབ་སིལ་འཁྲོལ་བའི་སྙན་པོའི་སྒྲ།།རྣ་བའི་བདུད་རྩིར་བྱེད་པའི་འོད་དཀར་ཅན།།ཡིད་བཞིན་འོ་མའི་རྒྱ་མཚོ་འཁྱིལ་བའི་དབུས།།རྩེད་འཇོར་རོལ་བའི་འདབ་ཆགས་ངང་བ་སུ།།རྒྱལ་བ་རྣམས་ཀྱི་མཁྱེན་པའི་ཕུང་བོ་དང་།།ཁྱོད་ཀྱི་རྣམ་པར་ཡངས་པའི་བློ་གྲོས་གཉིས།།འཇིག་རྟེན་མེས་པོས་སྲང་ལ་བཏེགས་པ་ན།།ལྕི་དང་ཡང་བའི་གོ་སྐབས་མེད་འདི་མཚར།།དཔལ་ལྡན་སྟོབས་བཅུའི་རྩལ་འཆང་འདྲེན་པ་ཀུན།།ཀུན་དགའི་ལེགས་བཤད་སྤེལ་ཕྱིར་རྒྱལ་བའི་སྲས།།སྲས་བཅས་རྣམས་ཀྱི་གཙུག་ན་མཐོ་བའི་ལྷ།།ལྷ་མཆོག་འཇམ་དཔལ་དབྱངས་ཞེས་གྲགས་པ་འབར།།ངག་གི་དབང་བོ་དབང་ཕྱུག་བརྒྱད་ལྡན་པ།།ཐམས་ཅད་མཁྱེན་དེ་མཁྱེན་བརྩེ་ནུས་པའི་དཔྱིད།།སྒྲིབ་གཉིས་ལས་བྲལ་ལས་ཅན་འགྲོ་བའི་མགོན།།མཆོག་གི་དངོས་གྲུབ་དངོས་སུ་སྩོལ་ལ་མཁས།།མཚམས་སྤྲིན་མདངས་འཛིན་འཛིན་མ་ཡོངས་ཀྱི་རྒྱན།།རྒྱན་ཕྲེང་གིས་མཛེས་མཛེས་སྡུག་གཞོན་ནུའི་གཟུགས།།གཟུགས་སྐུ་ངོ་མཚར་མཚར་སྡུག་འཛིན་པའི་མགོན།།མགོན་པོ་འཇམ་དབྱངས་དབྱངས་བདུན་ལེགས་བཤད་འཁྲོལ།།དུང་དུང་ཡིད་ཀྱིས་རྟག་ཏུ་ལྷར་བསྟེན་ན།།བརྟན་བརྟན་སྙིང་གི་པད་མཚོར་ལེགས་ཞུགས་ནས།།འགྲིག་འགྲིག་གསུང་གི་སྣང་བ་ལེགས་སྩོལ་ཞིང་།།ཡང་ཡང་ཐུགས་རྗེའི་ཕྱག་གིས་དབུགས་དབྱུང་མཛད།།ལྡེམ་ལྡེམ་པདྨའི་འདབ་མ་རྒྱས་པའི་དབུས།།དཀར་དཀར་ཆུ་ཤེལ་དབང་བོའི་དཀྱིལ་འཁོར་སྟེང་།།མཛེས་མཛེས་གཅིག་ཏུ་བསྡུས་པའི་མཚན་དཔེའི་སྐུ།།གསལ་གསལ་ཀུན་རྟོག་པིར་གྱིས་ཅི་ཡང་འབྲི།།ཕ་མཐའ་མི་མངོན་ཚང་ཚིང་རྣམ་པར་འཁྲིགས།།ཁ་དོག་རབ་དཀར་ཁ་བའི་རེག་བྱས་གདུངས།།ཚ་གྲང་མི་སྙོམས་ཐ་ག་པ་ཡི་ཡུལ།།ཋ་ཀ་ར་ལ་འཐོབ་བྱར་འཛིན་པ་རྣམས།།མི་ཤེས་རྨོངས་པའི་མུན་པས་ཉེར་བསྒྲིབས་པས།།མུ་མེད་སྡུག་བསྔལ་རྒྱ་མཚོའི་རྒྱུ་སྒྲུབ་པར།།མེ་ཏོག་བཅུད་ལ་བུང་བ་ལྟར་འཁོར་བའི།།མ་ལུས་འགྲོ་བ་དྲོངས་ཤིག་འཇམ་དཔལ་དབྱངས།།ཀ་མ་ལ་ལྟར་འཇམ་མཉེན་གཟུགས་ཀྱི་སྐུའི།།ཁ་དོག་རྣམ་པར་བཀྲ་བའི་བཀོད་པ་དང་།།ག་བུར་ངད་ལྟར་གདུང་སེལ་ཐུགས་རྗེའི་ཕྱག།ང་རྒྱལ་ཅན་གྱི་འགྲོ་བའི་གཙུག་ན་ཁྱོངས།།ཅ་ཅོ་ལེགས་པར་བཤད་པའི་དབྱངས་སྙན་པོ།།ཆ་ཤས་རེས་ཀྱང་ཡིད་དང་རྣ་བ་ལ།།ཇ་དཀར་བཏུང་བས་རིག་པའི་མདངས་གསལ་ལྟར།།ཉ་རྒྱས་ཟླ་ལྟར་བློ་གྲོས་འཕེལ་བར་མཛོད།ཏ་ལའི་གླེགས་བམ་རྒྱ་གར་མཁས་པའི་གཞུང་།།ཐ་ན་ཆུང་ངུའི་དཀའ་གནད་ཙམ་ལ་ཡང།།ད་ལྟ་ཐོགས་མེད་སྨྲ་བའི་སྤོབ་ས་པ་མཆོག།ནཱ་གཱ་རྫུ་ནའི་རྣམ་དཔྱོད་ལྟར་མཚུངས་མཛོད།།པ་སངས་ལྟར་དཀར་མཁས་པའི་བྱ་བ་ཀུན།།ཕ་རོལ་རྒོལ་བ་ཟིལ་གྱིས་གནོན་ནུས་པ།།བ་གླང་དབུས་ན་ཁྱུ་མཆོག་ཇི་བཞིན་དུ།།མ་ལུས་ཤེས་ལྡན་རྣམས་ཀྱི་མགོན་དུ་མཛོད།།ཙ་ན་ཡིན་ཀྱང་དངོས་སུ་ཞལ་བསྟན་ནས།།ཚ་ཟེར་སྤྱན་དང་པདྨ་ཇི་བཞིན་དུ།།ཛ་ཡའི་གསུང་རབ་ཀུན་ལ་ལྟ་བའི་མིག།ཝ་ལེར་གསལ་བའི་ཤེས་རབ་གསལ་བར་མཛོད།།ཞ་ཡིག་ལྟར་འཁྱིལ་འཁོར་བའི་རྒྱ་མཚོའི་ནང་།།ཟ་བྱེད་ཉོན་མོངས་ཆུ་སྲིན་གདུག་པས་གཅེས།།འ་འུར་མི་བཟད་སྡུག་བསྔལ་ལྡན་པ་རྣམས།།ཡ་མཚན་དག་པའི་ཞིང་དུ་ཁྱོད་ཀྱིས་དྲོངས།།ར་བ་མེད་པའི་ཕུག་པའི་བླུན་སྒོམ་དང་།།ལ་ལུང་འཁྱམ་པའི་རྟོག་གེ་ཁ་བཤད་མཁན།།ཤ་ཁྲག་སྡུག་ལ་རོལ་བའི་ཀླ་ཀློའི་སྡེ།།ས་ཡི་རྡུལ་ལྟར་ཁྱབ་རྣམས་རྗེས་སུ་ཟུངས།།ཧ་ཅང་དུས་ངན་སྙིགས་མའི་མཐར་ཐུག་འདིར།།ཨ་དོན་སྐྱེ་མེད་རྟོགས་པ་ཉིན་དཀར་ཙམ།།ཧ་ལའི་དུག་འདྲའི་གནས་ངན་ལེན་གྱི་རྒྱུ།།ཨ་མྲའི་འབྲས་ལྟར་མྱོང་རྣམས་རྗེས་བརྩེར་མཛོད།།དེ་ལྟར་དུས་གསུམ་རྒྱལ་བ་ཀུན་གྱི་ཡབ།།རྒྱལ་སྲས་གཞོན་ནུའི་ཚུལ་འཛིན་ངག་གི་ལྷ།།དྲན་པས་རྣམ་འདྲེན་རིན་ཆེན་གླིང་མཆོག་ཏུ།།འཁྲིད་པའི་དེད་དཔོན་བརྟན་པའི་འཁོར་ལོ་དགོངས།།མི་་འཕྲོག་དད་པའི་ཤིང་རྟས་རབ་དྲངས་པའི།།ཤུགས་དྲག་སྨོན་ལམ་དཀྱིལ་འཁོར་རྟ་ལྗང་ཅན།།སྙན་འགྱུར་ཚིག་གི་མཁའ་ལ་ཉེར་འཕགས་ན།།ཐུགས་རྗེའི་པད་དཀར་འདབ་མ་འཛུམ་ལས་ཅི།།བདག་སོགས་མཁའ་མཉམ་སེམས་ཅན་མ་ལུས་པ།།ཉོན་མོངས་དུག་གསུམ་དྲག་པོའི་ནད་ཀྱིས་གཙེས།།གནས་ངན་ལེན་པའི་རྒྱུ་ཡི་ཁུར་ཆེན་བླངས།།བླང་དང་དོར་བྱར་ལྟ་བའི་བློ་མིག་ལྡོངས།།མངོན་མཐོ་ངེས་ལེཊ་ལམ་ལས་རྒྱབ་ཀྱིས་ཕྱོགས།།མི་བཟད་ངན་སོང་གཡང་སར་གོམ་པ་འཕྱན།།དགེ་བའི་ལས་ཀྱི་འཁར་བའི་རྟེན་དང་བྲལ།།ཉམ་ཐག་སྙིང་རྗེའི་གནས་སུ་གྱུར་རྣམས་ལ།།མགོན་པོ་ཁྱོད་ཀྱིས་རྗེས་སུ་མི་འཛིན་ན།།གཏན་གྱི་སྐྱབས་གནས་དམ་པ་སུ་ལ་རེ།།བདག་གཞན་བརྗེ་བའི་བྱང་ཆུབ་སེམས་ལྡན་པའི།།སྙན་པའི་གཏམ་ཡང་མིང་གི་ལྷག་མར་ཟད།།ཆེས་ཆེར་སྙིགས་མ་ལྔ་ཡིས་ཉེར་སྦགས་པས།།ཧ་ཅང་གདུལ་བར་དཀའ་ཞེས་བཏང་སྙོམས་སུ།།འཇོག་ན་བགྲོད་པར་དཀའ་བའི་ཆུ་བོ་ལ།།མི་ཕན་གྲུ་དང་ཟ་བས་ཅི་ཞིག་བྱེད།།འགྲོ་བའི་ཁམས་དང་བསམ་པ་བགོ་ལ་ཉལ།།ཇི་བཞིན་རྟོགས་ནས་རྗེས་སུ་འཛིན་པ་ལ།།རྨད་བྱུང་མཁྱེན་པའི་ཡོན་ཏན་མཐའ་ཡས་པ།།རྒྱལ་སྲས་དམ་པ་ཁྱོད་ལ་ལྷག་མར་མངའ།།འགྲོ་བ་ཀུན་ལ་རང་གི་བུ་གཅིག་ལྟར།།རྣམ་ཕར་བརྩེ་བས་ཅུང་ཟད་ཙམ་དུ་ཡང་།།ཡལ་བར་མི་འདོར་སྙིང་རྗེ་ཆེན་པོ་ནི།།རྗེ་བཙུན་ཁྱོད་ཀྱི་རྒྱུད་ལ་རྟག་ཏུ་ལྡན།།གཞན་ལ་ཕན་ན་དམྱལ་བའི་མེ་དོང་དུ།།འཇུག་པ་མཚོ་དང་རྫིང་བུར་ངང་བ་ལྟར།།དགའ་ཞིང་སྤྲོ་བའི་ནུས་ལྡན་ལྷག་པའི་སེམས།།འཕགས་ཆེན་དམ་པའི་ཡུལ་ལས་གཞན་དུ་ཅི།།སྐྱེ་དགུའི་མགོན་སྐྱབས་དངུལ་དང་གཉེན་གྱུར་པའི།།ཡོན་ཏན་ཀུན་ཚང་དམ་པ་ཁྱེད་ནོམས་ཀྱིས།།འགྲོ་རྣམས་ཡལ་བར་འདོར་ན་སྐྱབས་གནས་མཆོག།གསུང་རབ་་མང་བར་བཤད་པ་རྫུན་དུ་བས།།དེ་ཕྱིར་ཤུགས་རྗེ་ཆེན་པོའི་ཞགས་པ་ཡིས།།ལུས་ཅན་མཐའ་དག་མི་གནས་མྱང་འདསབམཆོག།རང་གཞན་དོན་གཉིས་གྲུབ་པའི་གཏན་བདེའི་གཞིར།།ཁྲིད་ཅིག་སྨྲ་བའི་དབང་ཕྱུག་འཇམ་དཔལ་དབྱངས།།ལུགས་གཉིས་ཨུཏྤལ་འཁྲིགས་པ་རྫིང་བུ་ལ།།རྨོངས་པའི་གླང་ཆེན་རྒྱུ་བའི་གོམ་སྟབས་ཀྱིས།།ཕན་བདེའི་ཡལ་འདབ་འདམ་ལྟར་རྫི་བ་ལ།།དྲན་འཛིན་ལྕགས་ཀྱུས་ཐུལ་ཞིག་འཇམ་དཔལ་དབྱངས།།མེ་ཏོག་མདའ་ཡིས་དགེ་བའི་སེམས་ཀྱི་སྙིང་།།མངོན་པར་ཕུག་པའི་རི་དྭགས་ཤ་ར་ཁྱུ།།ཕུལ་བྱུང་བྱིན་རླབས་དཔྱད་ཀྱིས་རབ་ཕྲལ་ནས།།ལོག་སྤྱོད་ཟུག་རྔུ་ཆོམས་ཤིག་འཇམ་དཔལ་དབྱངས།།སྒྲ་ཚད་བཟོ་གསོ་ནང་དོན་རིག་པ་དང།།སྙན་ངག་མངོན་བརྗོད་སྡེབ་སྦྱོར་ཟློས་གར་གཞུང་།།སྐར་རྩིས་བཅུ་ཕྲག་རིག་པའི་གནས་རྣམས་ཀུན།།འཆད་པའི་རྣམ་དཔྱོད་སྩོལ་ཅིག་འཇམ་དཔལ་དབྱངས།།མཐའ་ཀླས་གཙུག་ལག་མངོན་པར་འཁྱིལ་བའི་ཆུ།།ལོག་རྟོག་ཉེས་བཤད་རྙོག་མའི་ལང་ལོང་ཅན།།རིགས་ལམ་ནོར་བུ་ཀེ་ཏ་ཀས་དྲུའས་པའི།།རྩོད་པའི་རྣམ་དཔྱོད་སྩོལ་ཅིག་འཁྲོམ་དཔལ་དབྱངས།།ཕྱི་ནང་གསང་བའི་གཞུང་ལུགས་མ་ལུས་པ།།ཉུང་དུ་སྤེལ་དང་རྒྱ་ཆེན་སྙིང་པོར་བསྡུ།།མ་ཚང་ཁ་འགེངས་ཤབ་དཀྲུགས་སྡེབ་པ་སོགས།།རྩོམ་པའི་རྣམ་དཔྱོད་སྩོལ་ཅིག་འཇམ་་དཔལ་དབྱངས།།བློ་གྲོས་དྲི་མ་མེད་པའི་ཨཱ་དརྴར།།ཅུང་ཟད་ཙམ་ལ་གསུང་རབ་བྱེ་བ་འི་གཟུགས།།ཐོགས་མེད་འཆད་པའི་འཛིན་དང་མི་བརྗེད་པའི།།གཟུགས་ཀྱི་དངོས་གྲུབ་སྩོལ་ཅིག་འཇམ་དཔལ་དབྱངས།།ཕྱོགས་རེས་མི་ངོམས་ལེགས་པར་བཤད་པའི་ཚིག།ལུས་ཕྲའི་འགྲམ་པའི་ཆང་གི་ཐིགས་པས་ཀྱ་ར་།།ཡོན་ཏན་ཀུ་ལ་ཡི་ཁ་འབྱེད་པའི།།ཐོས་པའི་དངོས་གྲུབ་སྩོལ་ཅིག་འཇམ་དཔལ་དབྱངས།།སྡེ་སྣོད་གསུམ་དང་རྡོ་རྗེའི་རྣལ་འབྱོརཤོགས།།ཟབ་མོའི་ལམ་རྣམས་རྒྱུད་ལྡན་བླ་མ་ཡི།།མན་ངག་ཇི་བཞིན་ཉམས་སུ་རབ་ལེན་པའི།།སྒོམ་པའི་དངོས་གྲུབ་སྩོལ་ཅིག་འཇམ་དཔལ་དབྱངས།།ཕན་བདེའི་འབྱུང་གནས་རྒྱལ་བའི་བསྟན་ཕ་མཆོག།དབྱར་གྱི་ལྗོན་པའི་ལོ་འདབ་ལྟར་རྒྱས་ཤིང་།།སེམས་ཅན་མཐའ་དག་སྐྱིད་པའི་གྲིབ་བསིལ་ལ།།ཡུན་རིང་འཚོ་ཞིང་སྤྱོད་ཅིག་འཇམ་དཔལ་དབྱངས།།གསོལ་འདེབས་བཀྲ་ཤིས་གཡས་སུ་འཁྱིལ་བའི་དུང་།།དུས་གསུམ་དགེ་བའི་སྒྲ་དབྱངས་སྙན་པོ་ཅན།།འགྲོ་རྣམས་ཡིད་ཀྱི་གདུང་སེལ་བདུད་རྩིའི་བཅུད།།རྒྱལ་ཀུན་མཆོད་པའི་རོལ་མོས་མཉེས་གྱུར་ཅིག།